Document ID: 32012R1205

IZVEDBENA UREDBA KOMISIJE (EU) št. 1205/2012
z dne 14. decembra 2012
o spremembi Uredbe (EU) št. 802/2010 glede uspešnosti družb
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2009/16/ES Evropskega parlamenta in Sveta z dne 23. aprila 2009 o pomorski inšpekciji države pristanišča (1), zlasti člena 27 Direktive,
ob upoštevanju naslednjega:
(1)
Uspešnost družbe je eden od splošnih parametrov, ki določa rizični profil ladje.
(2)
Pri ocenjevanju uspešnost družbe bi bilo treba upoštevati stopnje pomanjkljivosti in zadržanj vseh ladij v floti družbe, na katerih je bil opravljen inšpekcijski pregled v Uniji in na območju, ki ga ureja Pariški memorandum o soglasju glede nadzora, ki ga opravlja inšpekcija za varnost plovbe (Pariški memorandum).
(3)
Izvedbena pravila za izračunavanje meril uspešnosti družbe za rizični profil ladij in metodologijo priprave seznamov, ki se objavijo, določa Uredba Komisije (EU) št. 802/2010 z dne 13. septembra 2010 o izvajanju člena 10(3) in člena 27 Direktive 2009/16/ES Evropskega parlamenta in Sveta glede uspešnosti družb (2).
(4)
Iz simulacij objav seznamov na podlagi informacij, zabeleženih v podatkovni bazi inšpekcijskih pregledov, je razvidno, da bi morala biti metodologija za objavo iz Uredbe (EU) št. 802/2010 bolj ciljno naravnana.
(5)
Da bi bili seznami podpovprečno uspešnih in neuspešnih družb zanesljivi, je treba spremeniti merila, ki se uporabljajo za pripravo teh seznamov, tako da bodo ti seznami osredotočeni predvsem na najmanj uspešne družbe. To ne bi smelo spreminjati izračuna uspešnosti družb za rizični profil ladje.
(6)
Na seznam podpovprečno uspešnih ali neuspešnih družb se uvrstijo tiste družbe, katerih uspešnost je bila v zadnjih 36 mesecih pred objavo neprekinjeno slaba. Neprekinjeno slaba uspešnost v tako dolgem obdobju kaže na pomanjkanje volje v družbi ali njeno nezmožnost izboljšanja uspešnosti. Glede na to, da objava na seznamu temelji na obdelavi podatkov o uspešnosti družb v obdobju 36 mesecev, bi bilo pred prvo objavo treba zagotoviti dovolj časa, da se v podatkovni bazi THETIS zbere dovolj podatkov, ki jih države članice sporočijo v skladu z Direktivo 2009/16/ES.
(7)
Družbe, ki se objavijo na seznamu, se določijo izključno na podlagi informacij, ki so jih v skladu s členom 24(3) Direktive 2009/16/ES v podatkovno bazo inšpekcijskih pregledov posredovale in potrdile države članice. Te informacije vključujejo inšpekcijske preglede ladij, pomanjkljivosti, ugotovljene med inšpekcijskimi pregledi, in zadržanja. Prav tako vključujejo informacije o ladjah (ime, identifikacijsko številko IMO, klicni znak in zastavo) ter ime lastnika ali osebe, kot je na primer upravljavec ali zakupnik ladijskega prostora, ki je prevzel tako odgovornost za operacije ladje kot tudi dolžnosti in odgovornosti, ki jih nalaga Mednarodni kodeks ravnanja za varno upravljanje (kodeks ISM). Na ta način se lahko uspešnost družbe in ladij, za katere je ta odgovorna, samodejno spremlja v podatkovni bazi inšpekcijskih pregledov, sezname pa je mogoče posodobiti vsak dan.
(8)
Komisiji bi moralo biti omogočeno pridobivati podatke iz podatkovne baze inšpekcijskih pregledov, in sicer z uporabo samodejnih funkcij baze, da bi lahko določila družbe, ki se vključijo na seznam podpovprečno uspešnih in neuspešnih družb.
(9)
Metodologija za določitev matrike uspešnosti družb temelji na obdelavi indeksa zadržanja in indeksa pomanjkljivosti družbe, kot to določa Priloga k Uredbi (EU) št. 802/2010.
(10)
Ukrepi iz te uredbe so v skladu z mnenjem Odbora za varnost na morju in preprečevanje onesnaževanja morja z ladij -
SPREJELA NASLEDNJO UREDBO:
Člen 1
Člen 3(2) Uredbe (EU) št. 802/2010 se nadomesti z naslednjim:
„2. EMSA na svoji javni spletni strani od 1. januarja 2014 objavlja in dnevno posodablja naslednje informacije:
(a)
seznam družb, ki so bile v obdobju 36 mesecev neprekinjeno neuspešne;
(b)
seznam družb, ki so bile v obdobju 36 mesecev neprekinjeno podpovprečno uspešne ali neuspešne;
(c)
seznam družb, ki so bile v obdobju 36 mesecev neprekinjeno podpovprečno uspešne.“
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je zavezujoča v celoti in se neposredno uporablja v vseh državah članicah.
V Bruslju, 14. decembra 2012

Labels: 12
8